Bekende TV-koskenner in ernstige ongelukFoto: Facebook Die koskenner en televisiepersoonlikheid Leroux van Vuuren was in ŉ ernstige motorongeluk betrokke. Van Vuuren, wat bekendheid verwerf het ná sy deelname aan die kykNET-werklikheidsreeks Kokkedoor, word na verwagting Vrydag vir ŉ gebreekte pelvis geopereer. Hy het ook talle snye en skaafplekke opgedoen in die ongeluk wat Woensdagoggend plaasgevind het. Van Vuuren sal ook vandag verskeie skanderings ondergaan om die omvang van sy beserings te bepaal. Van Vuuren het ŉ paar maande gelede met ŉ projek begin om sy hoërskoolseun, CJ (15), saam met ŉ groep van altesaam 30 leerders na Nieu-Seeland te stuur vir ŉ oorsese rugbytoer. Hy het begin melkterte bak om sodoende geld vir die oorsese toer in te samel en die bestellings het behoorlik ingestroom. Van Vuuren en ŉ vriend was juis van Gauteng op pad na Langebaan om daar melkterte te gaan bak toe die ongeluk plaasgevind het. Volgens Van Vuuren het hy en ŉ vriend beurte gemaak om te bestuur. Tydens een van sy bestuursbeurte het die vriend op die agtersitplek gelê en slaap toe Van Vuuren omstreeks 04:00 naby Laingsburg beheer oor die motor verloor het en dit die pad verlaat het. Leroux saam met CJ (Foto: Facebook) “Ek onthou niks van die gebeure nie. Eric [die vriend] het gesê hy het wakker geword toe die wiele die grond tref, maar besef hy kan niks doen nie. Toe ek wakker word, lê ek asook Eric in die pad met noodligte van ŉ ambulans wat skyn. Ek was vir lank bewusteloos en Eric het my probeer bykry. Ander motoriste het ook later stilgehou en gehelp.” Eric is ook tydens die ongeluk beseer. Van Vuuren is aanvanklik in ŉ hospitaal in Laingsburg opgeneem, maar later na die staatshospitaal in Worcester oorgeplaas. “Die reaksie op sosiale media is oorweldigend. Ek en Eric waardeer elke boodskap. Ek is so dankbaar.” Van Vuuren het 198 bestellings vir melktert gehad in Langebaan en sou dit daar bak en aflewer voor hulle na Durbanville sou vertrek waar ŉ volgende 206 bestellings gewag het. Volgens Van Vuuren lê daar nou ŉ lang herstelpad voor. “Daar lê ŉ baie lang proses voor om weer te leer loop en fisioterapie gaan aan die orde van die dag wees. Ek is egter vol moed en positief.” Intussen sien hy uit na sy kinders wat hom Saterdag in die hospitaal kom besoek. Van Vuuren het vroeër aan Maroela Media vertel hy het nie ŉ oomblik gehuiwer om die melktertprojek vir sy seun aan te pak om sodoende geld vir die oorsese toer in te samel nie. “ŉ Ouer sal mos maar enige ding doen vir sy of haar kinders.” Hy het aanvanklik gehoop om ŉ paar duisend rand in te samel, maar dié projek het intussen in ŉ dawerende sukses ontluik. “Dit gaan so goed met die bakkery dat ek die afgelope paar weke my régte werk elke dag opsy moes skuif.” Die oorsese toer gaan sowat R60 000 kos. Besoek Van Vuuren se Facebook-blad om sy vordering dop te hou.